Tygerberg se spanne trek aan kortste end | Netwerk24
Tygerberg se spanne trek aan kortste end
Die Tygerbergse spanne in die topafdeling van die WP se Super-rugbyliga het die afgelope week lelik aan die kortste end getrek.
In die agt wedstryde waarby die Tygerbergers verlede Woensdag en Saterdag betrokke was, is net twee oorwinnings beklink.
Hiervan was die mees prysenswaardige een die sege van 22-10 wat Brackenfell oor die Ikeys behaal het. Origens het die Universiteit van Wes-Kaapland (UWK) 31-22 met Villager afgereken.
Dieselfde twee oorwinnaars van Woensdag se reeks wedstryde het egter Saterdag albei vasgeval – Brackenfell met 28-34 teen die Victoriane en so ook UWK met 23-25 teen Schotsche Kloof/Walmer. In ander wedstryde was eweneens aan die verloorkant die spanne van Tygerberg-klub (25-28 t die Victoriane), Noordelikes-Tygerberg (13-79 t die Maties en 15-45 t Valsbaai) en Belhar (3-148 t Maties).
Bellville het in die B-afdeling van die Superliga ’n skitterende oorwinning behaal toe hy Paarl, die voorloper op die punteleer, met 32-23 geklop het.
Kuilsrivier bly ook onder die voorlopers in dié afdeling ná sy sege van 23-18 oor Collegains.
Kraaifontein het egter ’n opstopper van 76-17 by Franschhoek gekry. In afdeling C was Goodwood met 26-8 bobaas teen Strand United terwyl Scottsdene 38-38 gelykop gespeel het teen Strand-klub.
Vanaand (Woensdag) speel Unie-Milnerton tuis teen die Maties. Saterdag se program (tuisspan eerste) is: Tygerberg-klub t SK/Walmer, Belhar t UWK, Hamiltons t Brackenfell, Unimil t Victoriane, Ikeys t Durbell, Kraaifontein t Pniël Villagers, Hands & Heart t Helderberg, Hamlets t Bellville, Primrose t Kuilsrivier, Scottsdene t Manenberg, Sir Lowrians t Goodwood, Elsiesrivier t Macassar.